FI Euroopan unionin virallinen lehti C 37/28

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2009/C 37/09)

Tämä julkaiseminen antaa oikeuden vastustaa rekisteröintihakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”FABA DE LOURENZÁ”

EY-nro: ES-PGI-005-0480-05.07.2005

SAN ( ) SMM ( X )

Tämä tiedostustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Subdirección General de Calidad Agroalimentaria y Agricultura Ecológica. Dirección General de Industrias y Mercados Agroalimentarios. Secretaría General de Medio Rural del Ministerio de Medio Ambiente, y Medio Rural y Marino. España Osoite: Paseo Infanta Isabel, 1 E-28071 Madrid Puhelin: (34) 913 47 53 94 Faksi: (34) 913 47 54 10 Sähköposti: sgcaae@mapa.es

2. Ryhmittymä:

Nimi: Asociación Cosecheros Asociados de Faba (COAFA) y otros Osoite: Masma — Mondoñedo (Lugo) Puhelin: (34) 982 12 10 06 Faksi: (34) 982 12 15 52 Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6 — Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Tuotteen nimi: ”Faba de Lourenzá”

4.2 Kuvaus: SMM-tuote ”Faba de Lourenzá” on palkokasveihin kuuluvaan Fabaceas-sukuun kuuluvan Phaseolus vulgaris, L -lajin palosta irrotettu kuivattu tarhapapu. Paikallinen lajike tunnetaan nimellä ”Faba Galaica”. Pavut ovat terveitä, ehjiä, puhtaita ja ihmisravinnoksi tarkoitettuja.

Geneettisesti Faba Galaica kuuluu Phaseolus vulgaris -lajin Andeilta peräisin olevaan kantaan. Siementyypin mukaan se kuuluu kansainväliseen kauppaluokkaan ”Favada”.

Siemenen ominaisuudet ovat:

väri yhtenäisen valkoinen, ei kuviointia,

erittäin suurikokoinen (80–120 g/100 kpl),

mitat: pituus 19–26 mm, leveys 9–11 mm, paksuus 7–8 mm,

pitkänomainen, munuaisen muotoinen, hieman litistynyt,

kosteuspitoisuus 14–17 %.

Faba Galaica erottuu laatuominaisuuksiensa vuoksi muista pavuista, ja kuluttajat arvostavat suuresti sen poikkeuksellista kulinaarista laatua, joka perustuu kuoren vähäiseen osuuteen (8–10 %), korkeaan vedenabsorbointikykyyn (yli 100 %), kypsytysominaisuuksiin, joiden ansiosta keitetyt pavut säilyvät ehjinä ja kokonaisina, sekä kuoresta tuskin erottuvan sisuksen täyteläisyyteen ilman jauhoisuutta.

4.3 Maantieteellinen alue: Tuotantoalue, jolla myös kauppakunnostus ja pakkaaminen tapahtuu, käsittää Lugon maakunnan rannikkoalueen, joka tunnetaan nimellä A Mariña Luguesa. Se on jaettu kolmeen hallinnolliseen alueeseen: A Mariña Occidental, A Mariña Central ja A Mariña Oriental, jotka käsittävät seuraavat kunnat: Alfoz, Barreiros, Burela, Cervo, Foz, Lourenzá, Mondoñedo, Ourol, Pontenova (A), Ribadeo, Trabada, Valadouro (O), Vicedo (O), Viveiro ja Xove.

Alue muodostuu pohjoisesta etelään kulkevista laaksoista. Maaperä on ravinteikasta, syvää, vettä läpäisevää ja koostumukseltaan keskikarkeaa, ja ilmastoa leimaavat pinnanmuodostus ja meren läheisyys.

4.4 Alkuperätodisteet: Tuotteen jäljitettävyys varmistetaan kaikissa tuotanto- ja kauppaketjun vaiheissa.

Valvoakseen eritelmän edellytysten noudattamista valvontaelin ylläpitää jatkuvasti päivitettäviä erillisiä rekistereitä tiloista sekä varastoista ja pakkaamoista.

Ainoastaan eritelmän vaatimusten sekä muiden soveltamissääntöjen mukaisesti rekisteröidyillä tiloilla viljellyille kuivatuille tarhapavuille, jotka täyttävät kaikki ominaisuuksiin liittyvät vaatimukset, voidaan antaa SMM-tunnus ”Faba de Lourenzá”.

SMM-tunnus ”Faba de Lourenzá” voidaan niin ikään myöntää ainoastaan sellaisille kuivatuille tarhapavuille, jotka on kauppakunnostettu ja/tai pakattu vastaavaan rekisteriin merkityissä laitoksissa.

Kaikki sekä luonnolliset että juridiset henkilöt, jotka omistavat näihin rekistereihin kirjattuja kiinteistöjä sekä laitoksia ja tuotteita, kuuluvat valvontaelimen harjoittaman valvonnan piiriin. Valvonnan ja tarkastusten tarkoituksena on todentaa, että SMM-tunnusta ”Faba de Lourenzá” käyttävät tuotteet täyttävät eritelmän ja soveltamissääntöjen edellytykset.

Rekisteriin merkittyjen henkilöiden on myös ilmoitettava SMM-tunnuksella ”Faba de Lourenzá” tuotettujen ja kaupan pidettyjen tuotteiden tosiasialliset määrät merkitsemällä ne tätä tarkoitusta varten perustettuihin rekistereihin. Valvontaelin tarkastaa, että pakkaajien kaupan pitämät määrät vastaavat viljelijöiden toimittamia määriä, ja toteaa myös viljelijöiden tuotannon ja rekisteriin merkittyjen lohkojen tuotoksen välisen vastaavuuden.

Koko tuotanto on pidettävä kaupan pakkauksissa, joissa on SMM-tunnuksen osoittava numeroitu etiketti.

4.5 Tuotantomenetelmä: Ainoastaan Phaseolus vulgaris L -lajin paikalliseen lajikkeeseen ”Faba Galaica” kuuluvista paloista silvityistä kuivatuista tarhapavuista, jotka on tuotettu varmennetuista siemenistä, kyseisellä tilalla tuotetuista ja valvotusti käytetyistä siemenistä tai muilta valvontaelimen ylläpitämään rekisteriin merkityiltä tiloilta peräisin olevista siemenistä, voidaan käyttää SMM-tunnusta ”Faba de Lourenzá”.

Maa valmistellaan kylvöä varten mahdollisimman hyvään kuntoon auraamalla, äestämällä tai jyrsimällä ristiin 2–3 kertaa ja lisäämällä samalla tarvittava lannoite. On syytä korostaa alueen tiloilta peräisin olevan lannan merkitystä. Kylvö tapahtuu touko-kesäkuussa 2–5 senttimetrin syvyyteen.

Faba Galaica on salkopapu, minkä vuoksi kepitys on tarpeen, jotta kasvi voi kehittyä asianmukaisella tavalla. Toimenpide voidaan suorittaa eri tavoin valitusta viljelymenetelmästä riippuen:

monokulttuuri: puusta tai muusta materiaalista valmistetut seipäät, jotka liitetään toisiinsa rautalangalla tai köydellä ja joiden väliin kiinnitetään köysi tai verkko,

yhdistelmäviljely maissi — tarhapapu: maissi toimii tukikeppinä.

Loisten ja/tai kasvitautien torjumiseksi käytetään muun muassa seuraavia menetelmiä:

tukirakenteiden ja maaperän desinfiointi ennen istutusta, jos lohkolla on aiemmin tavattu kehrääjäpunkkia,

rikkakasvien ja viljelyjätteen poistaminen,

viljelmien tarkka valvonta kasvien kehityksen alkuvaiheissa,

asianmukainen istutustiheys, joka mahdollistaa ilman vaihtumisen,

terveiden ja itävyydeltään korkealaatuisten siementen käyttö,

sopivasti lannoitettu ja kalkittu maa, liiallisten typpipitoisuuksien välttäminen,

maaperän liiallisen kosteuden ja tiivistymisen välttäminen,

vähäinen kylvösyvyys,

viljelykierto vaikeasti hallittavissa olevien kasvitautien välttämiseksi,

liian varhaisen kylvön välttäminen.

Viljelmiä käsiteltäessä noudatetaan seuraavia yleisiä sääntöjä:

mahdollisimman kevyt käsittely valmistajan suosittelemaa annostusta noudattaen,

enintään kaksi perättäistä käsittelykertaa samalla tuotteella, jollei asiasta ole olemassa aiempia teknisiä suosituksia,

käsittelyn ja sadonkorjuun välisten odotusaikojen noudattaminen.

Viljelmiä kastellaan kevyesti ja usein. Vettä annostellaan siten, että voidaan estää maan vesittyminen, varmistaa kosteuden tasainen levittyminen ja välttää mahdollisuuksien mukaan kasteluun liittyvät terveysriskit.

Sadonkorjuu tapahtuu elokuun lopusta marraskuun loppuun silloin, kun palot ovat kuivuneet. Se voi tapahtua käsin keräämällä palot yksitellen, kun kasvi on vielä maassa, tai repimällä kasvi maasta asianmukaisissa tiloissa tapahtuvaa jälkikäsittelyä varten. Myöhemmin pavut silvitään joko koneellisesti tai käsin.

Varastointi ja säilytys tapahtuu asianmukaiset hygienia- ja terveysvaatimukset täyttävissä viileissä ja kuivissa tiloissa.

Ennen pakkaamista kuivatut pavut puhdistetaan, seulotaan ja valikoidaan. Ne viedään vähintään 48 tunniksi kylmiöön, jonka lämpötila on vähintään – 20 °C, kärsäkkäiden torjumiseksi. Kemiallisia säilöntäaineita ei käytetä.

Kaupan pidetyt pavut kuuluvat 16. marraskuuta 1983 annetulla päätöksellä (Espanjan virallinen lehti N:o 275, 17. marraskuuta 1983) hyväksyttyjen kuivattujen vihannesten laatuvaatimusten mukaisiin extra- tai I-luokkiin. Pakkausten on oltava uusia, puhtaita ja sellaisesta materiaalista valmistettuja, että voidaan varmistaa tuotteen asianmukainen ilmanvaihto, säilyminen ja kuljetus. Pakkausten vetoisuus on yleensä 0,5 tai 1 kilogrammaa.

4.6 Yhteys maantieteelliseen alkuperään: Pavunviljely on hyvin tärkeässä asemassa tällä alueella. Sen merkityksestä kerrotaan lukuisissa teoksissa, kuten ”Descripción económica del Reyno de Galicia” (Lucas Labrada, 1804), ”Historia fin de siglo. Descripción geográfica e historia de la provincia de Lugo” (Antonio Correa Fernández, 1900) ja ”Geografía del Reino de Galicia” (Carreras y Candi, 1936). Vilanova de Lourenzán paikallisarkistossa on tietoja viikoittaisista toreista ja kuukausittaisista markkinoista, jotka todistavat tämän viljelykasvin merkityksestä alueella. 1960-luvun alussa papujen tuotanto kasvoi voimakkaasti La Mariña Luguesan alueella ja ennen kaikkea Vilanova de Lourenzán kunnassa, ja samalla nimitys ”Fabas de Lourenzá” alkoi yleistyä markkinoilla ja esiintyä myös gastronomisissa opaskirjoissa. Pavun paikallisen merkityksen ja arvostuksen vuoksi vuodesta 1991 lähtien vietetään vuosittain lokakuun ensimmäisenä viikonloppuna Louranzán pavulle omistettua Festa da faba de Lourenzá -juhlaa, jonka merkityksen matkailutapahtumana Galician aluehallitus on tunnustanut.

Laaksot, joissa Faba de Lourenzá -papua tuotetaan, ovat luonnostaan ihanteellinen ympäristö tarhapavun ja erityisesti Faba Galaica -lajikkeen tuotannolle. Maaperä on syvää, ravinteikasta, vettä läpäisevää ja rakenteeltaan keskikarkeaa (multaista tai mullan ja liejun sekaista) ja ilmasto erityisen suotuisa kosteine ja leutoine kesineen (Lourenzán keskimääräinen lämpötila on 13,6 °C toukokuussa ja 17,0 °C syyskuussa). Lämpötilanvaihtelut päivän ja yön välillä sekä päivästä toiseen ovat vähäisiä. Nämä olosuhteet vaikuttavat ratkaisevasti tuotteen laatuun, ja tuloksena on kiiltävä, ohutkuorinen ja sisukseltaan pehmeä siemen, jonka rakenne ja maku on miellyttävä. Niinpä kuluttajat arvostavatkin tuotetta suuresti, ja sen hinta markkinoilla on muuta alkuperää olevia papuja korkeampi.

Lisäksi on kyseessä paikallinen lajike, jota A Mariña Luguesan viljelijät ovat viljelleet jo kauan valiten jalostukseen parhaat siemenet kustakin sadosta. Alueen viljelijät ovat aina noudattaneet perinteisiä menetelmiä, valinneet parhaat kasvit ja mukauttaneet tuotantomenetelmänsä paikallisiin olosuhteisiin, minkä tuloksena on syntynyt tuotantoympäristöönsä tiiviisti sidoksissa oleva tuote, jonka aistinvaraiset ominaisuudet ovat erinomaiset.

Faba Galaica -lajikkeen ja määritellyn tuotantoalueen välinen yhteys vahvistetaan Consejo Superior de Investigaciones Científicasin (CSIC) tutkimuksessa, jossa todetaan, että kyseisen lajikkeen siemenen kaupalliseen laatuun liittyvät ominaisuudet (erityisesti kuoren osuus ja vedenabsorbointikyky) ovat selvästi paremmat, kun lajiketta viljellään määritellyllä tuotantoalueella verrattuna sen viljelyyn muilla lähiympäristön pavuntuotantoalueilla.

4.7 Valvontaelin:

Nimi: Instituto Galego da Calidade Alimentaria (Ingacal) Osoite: Rúa Fonte dos Concheiros 11, bajo E-15703 Santiago de Compostela Puhelin: (34) 981 54 00 55 Faksi: (34) 981 54 00 18 Sähköposti: sxca.agri@xunta.es

4.8 Merkinnät: Suojatulla maantieteellisellä merkinnällä ”Faba de Lourenza” kaupan pidettävät kuivatut pavut on varustettava varmentamisen jälkeen tuottajan/pakkaajan tuotemerkkiä vastaavalla etiketillä ja SMM-etiketillä, jossa on valvontaelimen hyväksymä ja antama aakkosnumeerinen koodi sekä suojatun maantieteellisen merkinnän ”Faba de Lourenzá” virallinen tunnus.

Sekä kauppaetiketissä että nimityksen omassa etiketissä on oltava teksti ”Indicación Geográfica Protegida Faba de Lourenzá”.

(1) EUVL L 93, 31.3.2006, s. 12.